РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

09 Број: 06-2/296-12

18. децембар 2012. године

Б е о г р а д

**З А П И С Н И К**

**СА ШЕСТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 23. НОВЕМБРА 2012. ГОДИНЕ**

Седница је почела у 12 часова.

Седницом је председавао председник Одбора Мехо Омеровић.

Седници су присуствовали: Јелена Будимировић, Срђан Шајн, Миле Спировски, Петар Кунтић, Бојана Божанић, Снежана Стојановић Плавшић, Вера Пауновић, Елвира Ковач, Олена Папуга, чланови Одбора, као и Горица Мојовић, Весна Јовицки, Дубравка Филиповски, заменици чланова Одбора.

Седници нису присуствовали чланови Одбора: Стефан Занков, Теодора Влаховић, Тамара Трипић, Милетић Михајловић, Наташа Мићић и Злата Ђерић.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Одлучивање о организовању Јавног слушања поводом обележавања Међународног дана људских права;
2. Разно.

Поводом предложеног дневног реда председник Одбора је отворио расправу.

**Срђан Шајн** је указао да је на је на ранијој седници Одбора договорено да расправљамо о буџету, али ни данас то није на дневном реду. Такође је указао, у вези састанка са делегацијом шведске амбасаде и Парламента Шведске, да је делегација Одбора неколико минута пре почетка састанка добила информацију да председник Одбора неће да присуствује састанку, што сматра да није у реду ида оно што је претходно договорено треба да се испоштује.

**Председник Одбора** је истакао да секретар Одбора и Снежана Стојановић Плавшић знају за разлоге његовог одсуства. Тај дан је била затворена седница Одбора за контролу служби безбедности, одузети су им телефони и нису могли да излазе из сале. У последњем тренутку је успео да обавести секретара о спречености. Захваљује се колегиницама и колегама што су одлично одрадили посао јер је чуо да је састанак био веома успешан.

Након што је окончана расправа у вези предложеног Дневног реда, чланови Одбора су **једногласно прихватили** предложени Дневни ред.

**ПРВА ТАЧКА: Одлучивање о организовању Јавног слушања поводом обележавања Међународног дана људских права**

**Председник Одбора** је подсетио да је Одбор на Трећој седници одржаној 2. октобра 2012. године, као једну од активности предвидео обележавање 10. децембра Међународног дана људских права, организовањем јавног слушања. С тим у вези предложио је да Одбор, уз подршку ОЕБС-а, организује Друго јавно слушање, на тему „Извршење пресуда Суда за људска права у случају Србија“. На јавно слушање би били позвани представници Министарства правде, представници Министарства унутрашњих послова, директор Канцеларије за људска и мањинска права, директорка Управе за родну равноправност, Повереник за заштиту равноправности, Повереник за информације од јавног значаја и заштиту података о личности, представници невладиних организација које се баве заштитом људских права у различитим областима, представници међународних организација.

Поводом наведеног предлога председник Одбора је отворио расправу.

**Снежана Стојановић Плавшић** је истакла да сматра да јавно слушање не треба да предуго траје. Стога је предложила да буде што мање уводничара, а да се кроз дискусију пружи прилика осталима да учествују у јавном слушању. Сматра да уводно излагање треба да има само један или два уводничара. Указала је на претходно организовану седницу у форми округлог стола, када су се представници државних органа појавили на почетку, а након тога су исту напустили, па су остали присутни само службеници у тим институцијама.

**Председник Одбора** се сложио с предлогом, али је истовремено указао на то да је широк аспект питања које спадају у делокруг овог одбора, па понекад није могуће позвати представнике једне иституције, а друге не позвати. Зато је боље да позовемо представнике свих релевантних институција, али да се смањи број уводничара.

Председник Одбора је ставио на гласање предлог одлуке да се 10. децембра 2012. године одржи Друго јавно слушање поводом обележавања Међународног дана људских права.

Чланови Одбора су **једногласно усвојили**

**О д л у к у**

* На основу члана 83. и 84. Пословника Народне скупштине, Одбор за људска и мањинска права и равноправност полова ће у понедељак, 10. децембра 2012. године одржати Друго јавно слушање поводом обележавања Међународног дана људских права
* Тема Јавног слушања ће бити: „Извршење пресуда Суда за људска права у случају Србија“.
* Јавно слушање ће бити одржано у Малој сали Дома Народне скупштине, са почетком у 9,30 часова.
* На Јавном слушању ће бити представљен:
  + делокруг рада Одбора за људска и мањинска права и равноправност полова;
  + обавезе држава у вези са извршавањем пресуда Европског суда за људска права и надзорна улога Савета Европе – Комитета министара (упоредна пракса);
  + поступци извршења пресуда у Републици Србији;
  + панел експерата: опште и појединачне мере у циљу евентуалних измена прописа и праксе;
  + дискусија
  + закључци.
* На јавно слушање ће бити позвани следећи учесници: представници Министарства правде, представници Министарства унутрашњих послова, директор Канцеларије за људска и мањинска права, директорка Управе за родну равноправност, Повереник за заштиту равноправности, Повереник за информације од јавног значаја и заштиту података о личности, представници невладиних организација које се баве заштитом људских права у различитим областима, представници међународних организација које подржавају рад нашег одбора.

**ДРУГА ТАЧКА: Разно**

**Председник Одбора** поводом јавног слушања које ће се одржати 26. новембра 2013. године упознао је чланове Одбора са програмом рада, као и потврђеним уводничарима и учесницима. Позив за јавно слушање је упућен лично на име сваке народне посланице. Позвао је чланове Одбора да контактирају секретара Одбора уколико сматрају да на јавно слушање треба позвати и друге учеснике. Такође је упознао чланове Одбора са активностима на припреми семинара који ће се одржати на Палићу у организацији ОЕБС-а. Позив су добили чланови и заменици Одбора.

**Миле Спировски** је подсетио да се је на прошлој седници залагао да под једном тачком дневног реда буде разаматрање Закона о буџету. Он, Срђан Шајн и Мујо Муковић, као представници странака националних мањина имали су идеју, да уз подршку Одбора, предложе да се у буџету обезбеде средства за изградњу три мултикултурална центра. Поставио је питање председнику Одбора да ли може да уприличи састанак са господином Динкићем како би се амандманом предложила оваква ставка у буџету.

**Председник Одбора** је подсетио да овај одбор не би могао да подноси амандмане с обзиром да је за то надлежан Одбор за финансије. Међутим, указује да према инфомацијама које има из Владе, Влада би могла да предложи амандман у том смислу који би се односио на верске и националне заједнице.

**Срђан Шајн** је указао да он већ има добру сарадњу са министром Динкићем поводом овог питања, али је желео да помогне и колегама у реализацији ове идеје. У том циљу сматра да постоје две могућости, поред могућности на коју је указао председник Одбора, постоји и могућност да он направи исправку свог амандмана, али постоји ризик да ако се унесе нешто што није договорено, онда може да се деси да цео амандман не прође. Зато би требало да се претходно обезбеди разговор са министром како би се видело да ли је то прихватљиво или није.

**Председник Одбора** сматра да постоји и таква могућност, али је указао да се у том случају отвара питање осталих националних мањина. Због наведеног, сложио се да је најбоље да се претходно консултује министар.

Седница је закључена у 12,30 часова.

**СЕКРЕТАР ОДБОРА ПРЕДСЕДНИК ОДБОРА**

**Рајка Вукомановић Мехо Омеровић**